Vrou sterf ná verkragting: Verdagte in hofAlice en CJ. Foto: Facebook. Die verdagte wat in hegtenis geneem is in verband met die verkragting van Alice Maree (21), wat sowat twee weke daarna oorlede is, het Maandag weer in die Theunissen-landdroshof verskyn. Kapt. Malebo Khosana, woordvoerder van die polisie het aan Maroela Media gesê die saak teen Johannes Papa Mokati (21) is tot 3 April uitgestel vir verdere ondersoek. Volgens Khosana gaan Mokati glo nie meer voortgaan met sy aansoek om borgtog nie. “Die polisie wag nog vir die uitslae van die nadoodse ondersoek, ons sal eers dan kan bevestig wat presies die oorsaak van haar dood was.” Volgens Khosana was die verdagte op parool nadat hy aan aanranding met die doel om ernstig te beseer skuldig bevind is. Hy is slegs drie dae voor die voorval vrygelaat. Hy is ook gesoek vir ŉ saak in Thabong vir die gebruik van iemand se voertuig sonder die toestemming van die eienaar en ontsnapping uit aanhouding. Maroela Media het vroeër berig dat Maree as ontvangsdame by ŉ prokureursfirma in Theunissen gewerk het. Khosana het gesê ŉ man het omstreeks 16:00 op 9 Februarie by die firma in Theunissen aangekom. “Die vrou was op pad om die kantoor te sluit toe ŉ man wat bekend is aan haar, hoewel sy nie sy naam ken nie, daar ingestap het,” het Khosana verduidelik. Foto: Facebook. “Hy het een hand agter sy rug gehou en haar begin dreig en geld of bankkaarte geëis. Sy het hom ingelig dat sy nie geld of bankkaarte by haar het nie waarna hy haar met ŉ mes gedreig het. Hy het haar toe glo in een van die kantore ingestamp en herhaaldelik verkrag. Hy het ook haar skootrekenaar en tabletrekenaar gesteel,” het Khosana gesê. ŉ Saak is teen die man aanhangig gemaak en hy is die volgende dag in hegtenis geneem toe hy glo die skootrekenaar en tablet wou verkoop. Hy het vlugtig in die Theunissen-landdroshof verskyn. Maree het na afloop van die voorval erg siek geword en is na die hospitaal gehaas. Sy is die oggend van 24 Februarie in die Pelonomi- privaat hospitaal in Bloemfontein oorlede. Maree se ouer suster, Emsie, het aan Maroela Media gesê hulle is nie seker wat presies fout was met haar nie. “Ons wag nog vir die uitslae van al die toetse.” CJ Blumenthal (25), Maree se verloofde, het Dinsdag aan Maroela Media gesê die uitslae van die toetse is steeds nie bekend nie. Blumenthal het vroeër vertel dat Maree baie vinnig agteruitgegaan het na dié voorval. “Dit lyk of sy harde houe of stampe agter haar kop gekry het. Sy het dieselfde aand al gekla van hoofpyne agter haar kop. Sy het nagmerries en stuiptrekkings begin kry en was baie gestres,” het Blumenthal verduidelik. “Ek soek haar oral, ek weet nie watter kant toe nie. Ons het gelewe vir mekaar.” Blumenthal en Maree het op haar 21ste verjaardag in Desember 2016 verloof geraak. Hulle het mekaar agt jaar geken en ses jaar uitgegaan. “Sy wou altyd ander help en het graag grappies vertel, terwyl sy jou ook sommer sou ‘uithaal’ in die grap,” het Blumenthal gesê. Mokati bly in aanhouding tot 3 April.